সাত সকালে আইপ্যাক অফিসে ইডি হানা, বিকেল ৪টা থেকে প্রতিবাদ মিছিল

কলকাতা: সাত সকালে কলকাতায় ইডির (ED) তল্লাশি ঘিরে চাঞ্চল্য। বৃহস্পতিবার সকালে ভোটকুশলী সংস্থা আইপ্যাক (I-PAC)-এর কর্ণধার প্রতীক জৈনের বাড়ি ও দফতরে একযোগে অভিযান চালায় এনফোর্সমেন্ট ডিরেক্টরেট (Enforcement Directorate)। এই ঘটনার প্রতিবাদে বৃহস্পতিবার বিকেল চারটে থেকে প্রতিটি ব্লকে ব্লকে এবং ওয়ার্ডে ওয়ার্ডে প্রতিবাদ মিছিল বের করার ঘোষণা করা হয়েছে।

দিল্লির একটি পুরনো কয়লা পাচার মামলার সূত্র ধরেই এই তল্লাশি বলে ইডি সূত্রে খবর। জানা গিয়েছে, বুধবার রাতেই দিল্লি থেকে ইডির একটি বিশেষ দল কলকাতায় পৌঁছয়। বৃহস্পতিবার সকাল হতেই সল্টলেকের আইপ্যাক অফিস-সহ শহরের একাধিক জায়গায় তল্লাশি শুরু করেন কেন্দ্রীয় তদন্তকারী সংস্থার আধিকারিকরা। প্রতীক জৈনের বাড়ির পাশাপাশি পোস্তা এলাকায় এক ব্যবসায়ীর বাড়িতেও তল্লাশি চলছে।

আরও পড়ুন: সল্টলেকে আইপ্যাকের অফিসে মুখ্যমন্ত্রী

তদন্ত সূত্রে দাবি, কয়েক বছর আগে এই কয়লা পাচার মামলার তদন্তে ঝাড়খণ্ড ও কলকাতার বিভিন্ন জায়গায় তল্লাশি চালানো হয়েছিল। সেই সময় অনুপ মাঝি ওরফে লালা-সহ একাধিকজনকে জেরা করা হয় এবং আর্থিক লেনদেন সংক্রান্ত নথি খতিয়ে দেখা হয়। সূত্রের দাবি, সেই জেরার সূত্র ধরেই উঠে আসে প্রতীক জৈনের নাম। অর্থলগ্নির কিছু তথ্য যাচাই করতেই ফের সক্রিয় হয় ইডি। দীর্ঘদিন নীরবে তথ্য সংগ্রহের পর তদন্তের গুরুত্বপূর্ণ পর্যায়ে পৌঁছেই এই তল্লাশির সিদ্ধান্ত নেওয়া হয়েছে।